บาทเปิด 36.44/46 อ่อนค่ารอบ 6 ปีครึ่ง
เงินบาทเปิด 36.44/46 อ่อนค่ารอบ 6 ปีครึ่ง กังวลเศรษฐกิจจีน มองกรอบ 36.40-36.50
29 ก.ย. 2558

เงินบาทเปิด 36.44/46 อ่อนค่ารอบ 6 ปีครึ่ง กังวลเศรษฐกิจจีน มองกรอบ 36.40-36.50
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 36.44/46 บาท/ดอลลาร์ อ่อนค่าลงจากช่วงเย็นวานนี้ที่ปิดตลาดที่ระดับ 36.29 บาท/ดอลลาร์ โดยเป็นการอ่อนค่าในระดับ 6 ปีครึ่ง
วันนี้เงินบาทมีโอกาสปรับตัวอ่อนค่าต่อจากความกังวลในเศรษฐกิจของจีน ภายหลังสำนักงานสถิติแห่งชาติของจีน(NBS)  เปิดเผยว่าผลกำไรของบริษัทอุตสาหกรรมรายใหญ่ของจีน ร่วงลงอย่างหนักในเดือนส.ค.
"บาทคงอ่อนต่อ เพราะกังวลเรื่องเศรษฐกิจของจีน หลังจากประกาศตัวเลขออกมาไม่ค่อยดี ซึ่งส่งผลกระทบต่อตลาดโภคภัณฑ์ โดยเฉพาะน้ำมัน และทองคำให้ร่วงลง" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 36.40-36.50 บาท/ดอลลาร์